Bibberweer op padArgieffoto: https://pixabay.com Inwoners van Gauteng kan ook gereed maak vir ŉ ysige naweek, met ŉ kouefront wat die Wes-Kaap gaan tref. Volgens Mbavhi Maliage, ŉ weervoorspeller by die Suid-Afrikaanse Weerdiens, tref ŉ kouefront die Wes-Kaap Woensdag en sal dit tot Donderdag voortduur. “Ons verwag reën in die Wes-Kaap veral aan die suidwestelike en suidelike kus,” het Maliage gesê. Kaapstad se maksimum temperatuur sal Donderdag slegs 16 °C en Vrydag 17 °C wees. Volgens Maliage sal die kouefront dan Vrydag in ŉ oostelike rigting begin beweeg en Gauteng en Mpumalanga sal teen Saterdag die lae temperature begin voel. “Ons verwag ŉ maksimum temperatuur van 15 °C in die Vereeniging-omgewing en 17 °C in Pretoria.” Dit sal ook met reën gepaardgaan. Volgens Maliage sal die temperature eers weer Maandag en vroeg Dinsdagoggend herstel en terugkeer na normaal en matig. Die Oos-Kaap en KwaZulu-Natal sal ook teen Saterdag die lae temperature begin ervaar. Durban se maksimum temperatuur is Saterdag 18 °C en Port Elizabeth se maksimum sal Donderdag 17 °C en Saterdag 18 °C wees. Daar word ook Vrydag vroegoggend sneeu op die Drakensberg verwag. “Volgens ons voorspellings sal dit slegs Vrydagoggend sneeu en sal dit ook met reën gepaardgaan,” het Maliage gesê. Polokwane sal ŉ matige naweek hê met maksimum temperature Vrydag 25 °C, Saterdag 20 °C en Sondag 21 °C. Kimberley in die Noord-kaap sal ook ŉ koue naweek hê met Vrydag se maksimum 20 °C, Saterdag 18 °C en Sondag 19 °C. Dié temperature sal ook met reën gepaardgaan. Die Vrystaat kan ook maar gereed maak vir ŉ koue naweek met Bloemfontein se minimum temepratuur Saterdag 1 °C en maksimum temperatuur 16 °C, en Sondag slegs 1 °C en 17 °C.